สถานกงสุลใหญ่ ณ นครลอสแอนเจลิส ประสานองค์กร NGO เพื่อให้คำแนะนำเพิ่มเติมกับคนไทย ที่ตกเป็นเหยื่อจากความเกลียดชัง
นายต่อ ศรลัมพ์ กงสุลใหญ่ ณ นครลอสแอนเจลิส เปิดเผยถึงกรณีคนไทยถูกทำร้ายร่างกายขณะโดยสารรถประจำทางที่นครซานฟรานซิสโก สหรัฐอเมริกา ว่า จากการติดต่อพูดคุยกับผู้เสียหาย ทราบว่า ได้แจ้งความกับตำรวจนครซานฟรานซิสโก และมีทนายที่เชี่ยวชาญเรื่องดังกล่าว  เข้าให้ความช่วยเหลือในการต่อสู้คดีแล้ว สถานกงสุลใหญ่ฯ จึงได้แจ้งให้องค์กร Asia Pacific Counseling and Treatment Center (APCTC) ซึ่งเป็น NGO ที่ให้ความช่วยเหลือเหยื่อจาก อาชญากรรมและเหตุการณ์จากความเกลียดชัง ติดต่อผู้เสียหาย เพื่อให้คำแนะนำในเบื้องต้นทั้งนี้ ที่ผ่านมา สถานกงสุลใหญ่ฯ ได้ทำงานร่วมกับองค์กรภาคประชาชนอย่างใกล้ชิดเพื่อเผยแพร่ข้อมูลและคำแนะนำเกี่ยวกับการจัดการกับอาชญากรรมและเหตุการณ์จากความเกลียดชังไปยังกลุ่มคนไทยอย่างต่อเนื่อง และล่าสุดเมื่อประมาณสองสัปดาห์ที่ผ่านมา ได้จัด workshop สอนทักษะมวยไทยให้ชุมชนไทย เพื่อใช้ในการป้องกันตัวกรณีเกิดเหตุด้วย